**Sulev Kuuse** (sündinud 15. jaanuaril 1962 Tartus) on eesti raku- ja molekulaarbioloog.

Haridus
-------

Ta lõpetas 1985 Tartu Riikliku Ülikooli zooloog-ökoloogina. Diplomitöö teema oli „Eesti karihiirte süstemaatika, morfoloogia ja histoloogia".

Töökäik
-------

Pärast lõpetamist on Kuuse olnud pidevalt seotud TÜ loodusteaduste valdkonnaga (olnud aspirant, assistent, spetsialist, nooremteadur jne). Alates 2002 töötab Tartu Ülikooli molekulaar- ja rakubioloogia instituudi vivaariumi juhatajana. Koos professor Alar Karisega on ta Eesti vabariigis esimene transgeense tehnoloogia rakendaja laboriloomadel.

Ta on lugenud alates 1985. aastast arengu- ja rakubioloogia, geneetika, molekulaarbioloogia, katseloomade ning geneetiliselt modifitseeritud organismidega seotud kursuseid, samuti juhendanud praktikume Tartu Ülikoolis ja Tallinna Tehnikaülikoolis nii bakalaureuse- kui ka magistriõppes.

Sulev Kuuse on mitme kõrgkooliõpiku toimetaja ja kaasautor: Ain Heinaru „Geneetika" (2012) toimetuskolleegiumi juht koos Mart Viikmaa ja Rein Sikutiga, „Rakubioloogia" e-õpiku (2018) autor ja koostaja koos Toivo Maimetsaga, "Geneetika sõnastiku" (2020) autor koos Ain Heinaruga. 2023. aastal ilmus paberkandjal TÜ kirjastuses mahukas kõrgkooliõpik "Rakubioloogia" (koostajad S.Kuuse ja T. Maimets). Lisanduvad teaduspublikatsioonid ning populaarteaduslikud artiklid Eesti ajakirjades ja perioodikas.

Kuuse on teadus-, õppe- ja administratiivse tegevuse kõrval väga aktiivne ja mitmekülgne teaduse populariseerija. Alates 2009. aastast on ta Eesti bioloogiaolümpiaadi gümnaasiumiastme žürii esimees, rahvusvahelise bioloogiaolümpiaadi Eesti võistkonna juht ja peamentor, rahvusvahelise bioloogiaolümpiaadi IBO žürii liige.

Ta on MTÜ Eesti Talendikeskuse asutaja- ja juhatuse liige (2016), Tartu Mänguasjamuuseumi Sõprade Seltsi liige (1996, esimees 2002–2010, juhatuse liige kuni 2023), Tartu Ida Tantsukooli juhatuse liige 1998–2012.

Tunnustus
---------

* 2012 Tartu Ülikooli aumärk
* 2024 Valgetähe V klassi teenetemärk

Isiklikku
---------

Sulev Kuusel on neli tütart. 

Tema hobid on fotograafia, matkamine, peotants, suusatamine. Alates 1997 on Sulev Kuuse kas üksi või sõpradega korraldanud 10 fotonäitust Eesti eri paigus. Alates aastast 2017-2018 kureerib ta TÜMRI ja Genoomika Instiuudi "Omicumi" kunstigalerii tegevust. Vt  
Matkanud on Sulev Kuuse alates 1977. aastast (jalgsi-, vee-, mägimatkad, alpinism) nii Eestis, Venemaal, Euroopas, Aafrikas kui ka Aasias ja Ameerikas. 
Worldloppeti suusamaratonide sarja meister.

Viited
------

1. ↑  ETIS Mentorships
2. ↑  ETIS Persons
3. ↑  "Rakubioloogia e-õpik". Originaali arhiivikoopia seisuga 6. veebruar 2020. Vaadatud 8. septembril 2019.
4. ↑  "Bioloogiaolümpiaad". Originaali arhiivikoopia seisuga 9. august 2019. Vaadatud 8. septembril 2019.
5. ↑  "Talendikeskuse koduleht". Originaali arhiivikoopia seisuga 27. august 2019. Vaadatud 8. septembril 2019.
6. ↑  "Tartu Ülikooli aumärgi kavalerid". *Tartu Ülikool*. Vaadatud 8.12.2022.

Välislingid
-----------

* - Tambet Tõnissoo ja Sulev Kuuse - "Sõnal olgu sõlm ja jutul jätk" - IX mitmeteaduslik eesti teaduskeele konverents Tallinna Ülikoolis 24. novembril 2023
* - Tartu Postimees, Aime Jõgi, 6. oktoober 2023
* - teadus.postimees.ee, Marek Standberg, 28. september 2023
* - Tartu Postimees, Aime Jõgi, 18. jaanuar 2022
* [ - Tuuli Puhveli ja Sulev Kuuse ühisnäitus TÜ raamatukogus "Unenäoline Tiibet"
* Sulev Kuuse – Postimees, Heureka 10. juuni 2019
* Bioloogiaolümpiaadi medalid – Tartu koduleht 23. juuli 2018
* - Tartu Postimees, Aime Jõgi, 11. juuni 2018